《送儿沆再之婺》
宋代·陈著

父母生汝期望汝，地阔天宽从著步。
霜叶飞红橙橘黄，一笠西著正宜路。
送汝出门不肯行，低头进前出苦语。
双亲虽安身已高，菽水为欢盍朝暮。
夏初奉命见两山，往还恨不身生羽。
如今又为千里行，直是恋慕难轻去。
有不忍听手抚背，至哉天理人伦处。
我岂欲汝寸步难，事有乘机恐差误。
晚年正欲汝有成，此行倘与心相副。
皱皮瘦骨便精神，当为汝喜非汝惧。
不妨安稳趁前程，但及梅花时归学莱舞。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。